Kérdések osztályfőnöki órára

Milyen jelentései lehetnek a „páncél” szónak? Mit jelent, ha egy szót metaforikus értelemben is használunk?

A lovagkor vaspáncélzatai helyett ma milyen páncélokat használunk nap mint nap?

* Nevezhetjük a fülhallgatót páncélnak a külvilággal szemben? Milyen értelemben lehet egy menő márka vagy akár egy menő mobiltelefon „páncél”?
* A *tudás* is páncélt jelenthet (*Védd magad!*), például az interneten. Mondjatok példát arra, milyen veszély leselkedik azokra, akik nem tudják használni az internetet! Vitaindítónak: enyhébb: amikor az idősebbek nem tudják használni a *Facebook*ot, és személyes üzeneteiket a másik falára posztolják; súlyosabb: valaki véletlenül megoszt egy kínos vagy kifogásolható posztot; még súlyosabb: valakinek a készüléke vírusos lesz.
* Egy 17. századi spanyol gondolkodó (Baltasar Gracián) szerint ahhoz, hogy valaki jól szerepeljen társaságban, páncélra van szüksége. Ez a páncél pedig nem más, mint a többi ember ismerete, a jó humor és a jó poénok, az ízlés. Volt már olyan veletek, hogy védtelennek éreztétek magatokat egy társaságban, mert nem ismertétek a többieket?
* Mit jelent, ha valaki társaságban páncélt ölt? Aki vastag páncélba bújik, nehezen mozog (*A gróf kívánsága*), tehát nehezen tud másokkal kommunikálni, beszélgetni. Akinek nincs páncélja, védtelen (*Magánterület*). Mi az *ára* a páncél nyújtotta védelemnek? Lehetséges, hogy a túlzott védelem *magányossá,* a túlzott védtelenség *sebezhetővé* tesz? Létezik egyensúly a kettő között?
* Ki az, akikkel szemben nem kell páncélt viselnünk, akikkel őszinték lehetünk? Mi az összefüggés a *páncélzat* és a *bizalom* között?